Μάφιν με μήλο, αμύγδαλα και σταφίδες
Έτοιμα σε ένα μισάωρο, είναι ό,τι πρέπει για πρωινό, αλλά και για τον απογευματινό καφέ ή το τσάι. Αυτά τα μάφιν με μήλο, αμύγδαλα και σταφίδες θα τα αγαπήσουν μικροί και μεγάλοι.
2 αυγά, 1/2 κούπα ζάχαρη, 1/4 κούπας ελαιόλαδο, 1 κούπα αλεύρι που φουσκώνει μόνο του, 1/2 κ.γ. μπέικιν πάουντερ, 1/2 κούπα αμύγδαλα, τριμμένα στο μούλτι σε σκόνη, 2/3 κούπας μήλο, κομμένο σε μικρά κομμάτια και βρασμένο μέχρι να μαλακώσει, 1/2 κούπα σταφίδες, κατεψυγμένες
Για να φτιάξουμε τα μάφιν με μήλο, αμύγδαλα και σταφίδες, ξεκινάμε βάζοντας στην κατάψυξη από τη προηγούμενη μέρα τις σταφίδες.Την επομένη, προθερμαίνουμε το φούρνο στους 180° C. Χτυπάμε στο μίξερ, σε δυνατή ταχύτητα, τα αυγά με τη ζάχαρη για 5 - 6 λεπτά, μέχρι να γίνει ένα αφράτο, υπόλευκο μείγμα. Προς το τέλος, προσθέτουμε το ελαιόλαδο. Σταματάμε το χτύπημα και ρίχνουμε σταδιακά και σε μικρές δόσεις τα υπόλοιπα υλικά (τελευταίες τις σταφίδες), ανακατεύοντας παράλληλα απαλά με μια σπάτουλα.Μόλις γίνει ένα ομοιογενές μείγμα, το μοιράζουμε σε 12 θήκες για μάφιν.Βάζουμε στο φούρνο και ψήνουμε για 20 λεπτά στους 180° C, μέχρι τα μάφιν να χρυσίσουν και να φουσκώσουν. Τα αφήνουμε να κρυώσουν καλά πριν σερβίρουμε. Διατηρούνται φρέσκα για περίπου δύο ημέρες σε δοχείο που κλείνει αεροστεγώς ή μέσα σε σακουλάκι τροφίμων.
Αλεύρι (ζύμες),Αυγά,Ζάχαρη,Light